
ПРОЈЕКАТ
Европски пројекат WYDE.EU: Women & Youth with Disabilities Empowerment for Europe – Оснаживање жена и младих са инвалидитетом за Европу реализује се у Италији, Србији, Холандији и Литванији, уз суфинансирање Европске уније кроз програм CERV – Грађани, једнакост, права и вредности (Citizens, Equality, Rights and Values Programme).
Циљ пројекта је унапређење активног учешћа младих жена са инвалидитетом у демократском, грађанском и политичком животу Европске уније.
Како би се овај циљ остварио, пројекат настоји да створи конкретне могућности да младе жене са инвалидитетом учествују у процесима доношења одлука и креирању европских политика, јачајући њихово лидерство и улогу у изградњи инклузивније, праведније и репрезентативније Европе.
КОНТЕКСТ
Иако жене са инвалидитетом чине око 60% популације особа са инвалидитетом и више од 25% женске популације у Европској унији, оне су и даље недовољно заступљене како у покретима за права особа са инвалидитетом, тако и у покретима за права жена.
Младе жене са инвалидитетом и даље се суочавају са вишеструким и међусобно повезаним облицима дискриминације – укључујући физичке и дигиталне баријере, културне стереотипе и структурне неједнакости – који ограничавају њихову видљивост, лидерство и могућности да у потпуности учествују у обликовању будућности европских интеграција.
Положај жена и девојака са инвалидитетом и даље је знатно неповољнији у односу на жене без инвалидитета, али и мушкарце са инвалидитетом. Према Индексу родне равноправности за 2023. годину Европског института за родну равноправност (EIGE):
· 22% жена са инвалидитетом изложено је ризику од сиромаштва, у поређењу са 20% мушкараца са инвалидитетом и 16% жена без инвалидитета;
· само 20% жена са инвалидитетом запослено је са пуним радним временом, у поређењу са 29% мушкараца са инвалидитетом и 48% жена без инвалидитета;
· 35% жена са инвалидитетом свакодневно пружа неплаћену негу деци, унуцима, старијим особама или особама са инвалидитетом, у поређењу са 30% мушкараца са инвалидитетом и 33% жена без инвалидитета;
· само 17% жена са инвалидитетом стекне високо образовање, у поређењу са 18% мушкараца са инвалидитетом и 32% жена без инвалидитета;
· 11% жена са инвалидитетом наводи да њихове потребе за здравственом заштитом, лекарским прегледима или дијагностиком нису задовољене, у поређењу са 10% мушкараца са инвалидитетом и 3% жена без инвалидитета.
Промовисање лидерства и самозаступања у оквиру организација особа са инвалидитетом и организација које се баве правима жена од кључног је значаја за решавање изазова са којима се жене са инвалидитетом и даље суочавају.
ОПШТИ ЦИЉ
WYDE.EU има за циљ да ојача учешће младих жена са инвалидитетом у обликовању будућности Европске уније и њених политика, обезбеђујући да њихова искуства, перспективе и предлози буду смислено укључени у демократске процесе и дискусије о стратешким приоритетима ЕУ.
СПЕЦИФИЧНИ ЦИЉЕВИ
· Јачање капацитета омладинских организација и организација особа са инвалидитетом, кроз обезбеђивање практичних алата, знања и вештина за подстицање стварне инклузије и учешћа младих жена са инвалидитетом.
· Оснаживање младих жена са инвалидитетом, кроз јачање њиховог лидерства, самосталности, грађанских компетенција и свести о сопственим правима, уз подршку развоју мрежа за учешће.
· Стварање инклузивних простора за учешће и дијалог, кроз подстицање структурисане размене између младих жена са инвалидитетом, јавних институција и локалних и европских заједница.
· Подизање свести институција и других релевантних актера и њихово подстицање да подрже политике и праксе које обезбеђују активно учешће младих жена са инвалидитетом у демократским процесима.
Кроз ове циљеве, WYDE.EU настоји да обезбеди да младе жене са инвалидитетом постану активне учеснице европског демократског дијалога и имају значајну улогу у обликовању будућности Европске уније.
ДИРЕКТНА ЦИЉНА ГРУПА
· Младе жене са инвалидитетом узраста од 18 до 35 година у Италији, Србији, Литванији, Холандији и широм Европе.
ИНДИРЕКТНЕ ЦИЉНЕ ГРУПЕ
· омладинске организације и организације особа са инвалидитетом;
· јавне власти и институције Европске уније;
· доносиоци одлука, едукатори, тренери и фасилитатори грађанског учешћа.
АКТИВНОСТИ
Како би остварио своје циљеве, пројекат ће реализовати следеће кључне активности:
· Укључивање младих жена са инвалидитетом ради анализе њихових знања, потреба и препрека за учешће, као и њихово укључивање у заједничко осмишљавање и реализацију програма јачања капацитета за више од 100 омладинских организација и организација особа са инвалидитетом, са циљем јачања њихове способности да подстичу учешће младих жена са инвалидитетом у креирању европских политика.
· Валидација и пилотирање програма оснаживања, најпре кроз радионицу са младим женама са инвалидитетом ради прикупљања повратних информација и обезбеђивања приступачности садржаја и његове усклађености са њиховим потребама и приоритетима, а затим кроз програм обуке тренера намењен едукаторима, тренерима и стручњацима из социјалног сектора.
· Мапирање и процена постојећих простора и механизама за учешће младих жена са инвалидитетом, како би они постали ефикаснији и приступачнији, као и заједничко осмишљавање и реализација радионице „Преиспитивање простора за учешће“ (Rethinking Spaces of Participation) ради тестирања и промовисања инклузивних модела учешћа на европском нивоу.
· Израда Манифеста „Гласови младих жена са инвалидитетом за инклузивну Европу“, који ће објединити предлоге младих жена са инвалидитетом и представити их у форми препорука локалним, националним и европским институцијама.
· Реализација европске кампање подизања свести и организовање завршног европског догађаја, са циљем промовисања учешћа, подизања свести о правима младих жена са инвалидитетом, представљања резултата пројекта и истицања њиховог доприноса развоју инклузивнијих европских политика.
РЕЗУЛТАТИ
1. ПОВЕЋАНА СВЕСТ
Европске и локалне институције, омладинске организације и организације особа са инвалидитетом стећи ће боље разумевање препрека и фактора који омогућавају учешће младих жена са инвалидитетом и примењиваће приступе, праксе и моделе који олакшавају њихово активно укључивање.
2. УНАПРЕЂЕНА ЗНАЊА И ВЕШТИНЕ
Омладинске организације, организације особа са инвалидитетом и младе жене са инвалидитетом унапредиће своја знања, компетенције и практичне алате за подстицање учешћа младих жена са инвалидитетом и стварање инклузивнијих, приступачнијих и ефикаснијих простора за учешће.
3. ВЕЋЕ МОГУЋНОСТИ ЗА УЧЕШЋЕ И ДИЈАЛОГ
Младе жене са инвалидитетом унапредиће дијалог са доносиоцима одлука и повећати свој допринос процесима креирања европских политика.
ПАРТНЕРИ:
Пројекат WYDE.EU реализује међународни конзорцијум организација из Италије, Србије, Холандије и Литваније, уз учешће европских партнера.
Водећа организација:
· CBM Italia – Италија
Пројектни партнери:
· Национална организација особа са инвалидитетом Србије (НООИС) – Србија
· Stichting JongPIT (JongPIT) – Холандија
· Lietuvos Neigaliųjų Forumas (LNF) – Литванија
· Lega per i diritti delle persone con disabilità (LEDHA) – Италија
· Association Européenne pour la Démocratie Locale (ALDA) – европска асоцијација
Придружени партнери:
· Регион Ломбардија – Италија
· Национални савет младих (CNG) – Италија
· Град Милано – Италија
· Литванско удружење глувих (LAD) – Литванија
· Stichting Studeren Op Maat/Werken Op Maat (SWOM) – Холандија
· „Из Круга“ – Србија
· Заштитник грађана Републике Србије (Омбудсман) – Србија
На европском нивоу у пројекат је укључен и European Disability Forum (EDF) – Европски форум особа са инвалидитетом.
Овако успостављено партнерство повезује организације особа са инвалидитетом, омладинске организације, организације за заштиту људских права и јавне институције, са циљем стварања одрживих механизама за веће учешће младих жена са инвалидитетом у демократским процесима и креирању политика на локалном, националном и европском нивоу.

